Höskuldur tileinkaði bróður sínum glæsilegt mark sem hann skoraði í sigri Breiðabliks á ÍA á Akranesi síðasta sumar.vísir / bára Höskuldur Gunnlaugsson , leikmaður Breiðabliks , missti bróður sinn síðasta sumar . Hann var aðeins 28 ára þegar hann féll frá . Höskuldur spilaði leik gegn ÍA á Akranesi daginn eftir að bróðir hans lést og skoraði í 1 - 2 sigri Breiðabliks . Markið má sjá hér fyrir neðan . Höskuldur ræddi um bróðurmissinn í útvarpsþættinum Fótbolta.net á X 977 á laugardaginn . „ Þetta er það erfiðasta sem maður hefur lent í og mesta áfallið . Maður er enn að vinna úr þessu , “ sagði Höskuldur . Höskuldur segir að bróðir sinn hafi verið stærsta ástæðan fyrir því að hann byrjaði að æfa fótbolta . „ Mig langaði að spila fyrir hann og ég ákvað að fylgja innsæinu . Fótboltinn var okkar tenging . Ég fór í fótbolta út af honum . Við fórum saman út á sparkvöll og hann þjálfaði mig , “ sagði Höskuldur . „ Mér fannst voða gott að vinna í sorgarferlinu í gegnum fótboltann og heiðra minningu hans í gegnum þann hlut sem tengdi okkur mest ; fótboltann . Þetta var mjög mikilvægt fyrir mig , fjölskyldu mína og alla sem þekktu hann , að skora þetta mark og tileinka honum það . “ Höskuldur ákvað að spila leikinn gegn ÍA þrátt fyrir áfallið daginn áður . „ Mig langaði svo að gera það um nóttina þegar ég hugsaði hvort ég ætti að spila leikinn eða ekki . Maður var í sjokk ástandi en mér fannst ég eiga að spila leikinn , “ sagði Höskuldur . „ Mörgum fannst þetta skrítið . Ég svaf ekkert um nóttina , borðaði ekkert og það var ekki áskjósanlegt að spila fótboltaleik . En mig langaði svakalega að spila fyrir hann og fjölskylduna . Mér fannst það gott og það var styrkur fyrir fjölskylduna . Þetta er dýrmæt minning . “ Höskuldur var lánaður til Breiðabliks frá Halmstad síðasta vor . Hann skoraði sjö mörk í 20 leikjum í Pepsi Max-deild karla í fyrra og sex mörk í fjórum bikarleikjum . Höskuldur hefur alls leikið 88 leiki fyrir Blika í efstu deild og skorað 18 mörk . Höskuldur er í íslenska A-landsliðinu sem mætir El Salvador og Kanada í tveimur vináttulandsleikjum í þessari viku . Viðtalið við Höskuld má hlusta á hér fyrir neðan .